Verwoesting by hospitaal veroordeelDie toneel by die Charlotte Maxeke- akademiese hospitaal in Johannesburg ná stakers op ŉ verwoestingstog gegaan het. Foto: ANA Die ANC in Gauteng het gewelddadige betogings by die Charlotte Maxeke- akademiese hospitaal in Johannesburg veroordeel en ŉ beroep op die owerhede gedoen om misdadige optrede te bekamp. Hope Papo, provinsiale sekretaris van die ANC in Gauteng, het gesê die provinsiale uitvoerende komitee het met skok kennis geneem van die “ongekende toename in verwoestende en lewensbedreigende betogings” deur gesondheidsektorwerkers by die hospitaal. Volgens Papo is dit duidelik dat selfs pasiënte nou ŉ teiken geword het. Dit volg nadat werkers by die hospitaal vandeesweek oor lone en bonusse begin staak het. Volgens mediaberigte het werkers Donderdag op ŉ verwoestingstog gegaan, vullisblikke en mediese voorraad in die gange uitgegooi en selfs pasiënte gedreig. “Ons doen ŉ beroep op die owerhede om streng teen betogers en dié misdadige aksies op te tree wat die lewe van pasiënte in gevaar stel,” het Papo gesê. “Terselfdertyd doen ons ŉ beroep op die Gautengse departement van gesondheid en die vakbonde om dringend ŉ bevredigende oplossing te vind vir die huidige geskil oor bonusse in die beste belang van die pasiënte.”